**สิ่งที่ส่งมาด้วย 4**

**หลักเกณฑ์การกู้เงินทุนส่งเสริมกิจการเทศบาล**

**เพื่อเป็นทุนหมุนเวียนกิจการสถานธนานุบาล**

**1. หลักเกณฑ์การกู้เงิน**

1.1 อัตราดอกเบี้ยร้อยละ 3 ต่อปี

1.2 ระยะเวลาการชำระหนี้ไม่เกิน 5 ปี

1.3 การพิจารณาวงเงินกู้เพื่อเป็นทุนเหมุนเวียนกิจการสถานธนานุบาลเกี่ยวกับการพิจารณาวงเงินให้กู้ใหม่ ดังนี้

(1) วงเงินกู้ให้พิจารณาจากทรัพย์รับจำนำและกำไรสุทธิ ตามหลักเกณฑ์ ดังนี้

|  |  |  |
| --- | --- | --- |
| **ทรัพย์รับจำนำ** | **กำไรสุทธิ** | **วงเงินกู้** |
| เกิน 60 ล้านบาทขึ้นไป | เกิน 6 ล้านบาทขึ้นไป | ไม่เกินแห่งละ 90 ล้านบาท |
| เกิน 40 ล้านบาทขึ้นไป ถึง 60 ล้านบาท | เกิน 4 ล้านบาทขึ้นไป ถึง 6 ล้านบาท | ไม่เกินแห่งละ 70 ล้านบาท |
| เกิน 20 ล้านบาทขึ้นไป ถึง 40 ล้านบาท | เกิน 2 ล้านบาทขึ้นไป ถึง 4 ล้านบาท | ไม่เกินแห่งละ 50 ล้านบาท |
| ไม่เกิน 20 ล้านบาท | ไม่เกิน 2 ล้านบาท | ไม่เกินแห่งละ 30 ล้านบาท |

(2) ทรัพย์รับจำนำและกำไรสุทธิ ให้นำมาจากงบดุลและงบกำไรขาดทุน ณ วันที่ 30 กันยายน ของปีที่ล่วงมา

(3) กรณีสถานธนานุบาลที่เริ่มดำเนินการยังไม่ครบ 4 ปี หรือสถานธนานุบาลที่จัดตั้งใหม่ ให้ใช้งบทดลอง และงบเงินรับ – จ่าย (ส.ธ. 8 ) ณ วันสิ้นเดือนก่อนขอกู้มาประกอบการพิจารณาวิเคราะห์ข้อมูลในการพิจารณาการกู้เงินเพิ่มเติมได้

(4) เทศบาลที่จะขอกู้เงินเพื่อเป็นทุนหมุนเวียนกิจการสถานธนานุบาลต้องไม่เคยผิดนัดการชำระหนี้กับเงินทุนส่งเสริมกิจการเทศบาลมาก่อน

(5) หากพิจารณาแล้วปรากฏว่าทรัพย์รับจำนำและกำไรสุทธิ มีเกณฑ์อย่างใดอย่างหนึ่งต่ำกว่าหลักเกณฑ์ที่กำหนดให้พิจารณาใช้เกณฑ์ที่ต่ำสุดในการพิจารณาวงเงินให้กู้

1.4 เทศบาลจะต้องทำสัญญากู้เงินภายใน 3 เดือน นับจากวันที่ได้รับอนุมัติหากไม่ทำ สัญญาภายในระยะเวลาที่กำหนดถือว่ายกเลิกการกู้เงิน

1.5 การขอรับเงินกู้ให้ขอรับเป็นงวด ๆ ตามความจำเป็น แต่ต้องรับเงินให้แล้วเสร็จภายในระยะเวลา 1 ปีนับจากวันทำสัญญา

1.6 การขอกู้เงินจะต้องได้รับความเห็นชอบจากสภาเทศบาลและผู้ว่าราชการจังหวัด และเมื่อทำสัญญากู้เงินแล้วจะต้องตั้งงบประมาณเพื่อชำระหนี้เงินกู้เงินทุนส่งเสริมกิจการเทศบาล ในงบประมาณรายจ่ายประจำปีของทุกปี

**2. การวิเคราะห์ข้อมูลจากงบดุลและงบกำไรขาดทุนของสถานธนานุบาล ตามหลักเกณฑ์ ดังนี้**

2.1 อัตราค่าใช้จ่ายในการดำเนินงานเปรียบเทียบกับรายได้ของสถานธนานุบาล ค่าใช้จ่ายไม่เกินร้อยละ 75 ของรายได้

2.2 อัตรากำไรสุทธิเปรียบเทียบกับหนี้สินระยะยาว กำไรสุทธิไม่น้อยกว่าร้อยละ 10 ของหนี้สินระยะยาว

2.3 อัตราทรัพย์รับจำนำและทรัพย์หลุดจำนำเปรียบเทียบกับหนี้สินระยะยาว มูลค่าของทรัพย์รับจำนำและทรัพย์หลุดจำนำไม่น้อยกว่าร้อยละ 100 ของหนี้สินระยะยาว

- 2 -

2.4 อัตรารายได้เปรียบเทียบกับหนี้สินระยะยาว รายได้เฉลี่ยไม่น้อยกว่าร้อยละ 30 ของหนี้สินระยะยาว

2.5 จากหลักเกณฑ์การวิเคราะห์ในข้อ 2.1-2.4 ข้างต้นนำมาเป็นข้อมูลในการพิจารณาการให้กู้เงิน ดังนี้

(1) ผ่านหลักเกณฑ์ ตามข้อ 2.1-2.4 รวม 3-4 ข้อ หมายถึง การดำเนินงานของสถานธนานุบาลดี มีประสิทธิภาพ เห็นควรอนุมัติให้กู้

(2) หากผ่านหลักเกณฑ์ ตามข้อ 2.1-2.4 เพียง 2 ข้อ หมายถึง การดำเนินงานอาจมีปัญหา กรณีนี้เห็นควรเลือกพิจารณาข้อใดข้อหนึ่ง ดังนี้

ก. ไม่อนุมัติให้กู้หรือ

ข. ให้กู้เพียงครึ่งหนึ่งของวงเงินกู้ พร้อมทั้งให้ปรับปรุงกิจการ หากผลการดำเนินงานผ่านหลักเกณฑ์ที่กำหนดจึงให้กู้เพิ่มเติมอีกครึ่งหนึ่งของวงเงินกู้

(3) หากผ่านหลักเกณฑ์ ตามข้อ 2.1-2.4 เพียง 1 ข้อ หมายถึง สถานภาพการบริหารไม่มั่นคง มีอัตราเสี่ยงสูงในการให้กู้เงิน เห็นควรไม่อนุมัติให้กู้เงิน

2.6 กรณีสถานธนานุบาลที่เริ่มดำเนินการยังไม่ครบ 4 ปี ซึ่งอาจยังอยู่ในสภาวะขาดสภาพคล่อง หรือกรณีเทศบาลมีเหตุผลความจำเป็น อาจพิจารณาอนุมัติให้กู้ได้เป็นกรณีพิเศษเฉพาะรายที่ประสบปัญหาซึ่งขาดสภาพคล่องจนอาจกระทบและไม่สามารถดำเนินการได้อย่างต่อเนื่อง หรือการดำเนินกิจการต้องหยุดชะงักไม่สามารถให้บริการแก่ประชาชนได้ ทั้งนี้ เพื่อให้สถานธนานุบาลมีเงินทุนหมุนเวียนนำไปบริหารกิจการ และมีกำไรได้ในอนาคต

**3. เอกสารประกอบการขอกู้**

3.1 หนังสือให้ความเห็นชอบให้กู้เงินจากจังหวัด

3.2 รายงานการประชุมสภาท้องถิ่น

3.3 งบดุลและงบกำไรขาดทุน ณ วันที่ 30 กันยายนของปีที่แล้วมา

3.4 รายงานการรับจ่ายเงิน (แบบ ส.ธ.1) ณ วันสิ้นเดือนก่อนขอกู้

3.5 งบเงินรับ - จ่าย (ส.ธ.8) ณ วันสิ้นเดือนก่อนขอกู้